Noordwes-Beeld - Faf se Imari sê elke dag is Valentynsdag
Vrydag 06 Desember 2013
Tuisblad / Nuus / Faf se Imari sê elke dag is Valentynsdag
FAF SE IMARI SÊ ELKE DAG IS VALENTYNSDAG
Foto: Liza van Deventer, FOTO24
Imari Visser en Faf du Plessis kort ná hul verlowing. Foto: liza van deventer, foto24
Na meer as sewe jaar saam is elke dag steeds vir hulle Valentynsdag, sê Imari Visser wat aan Protea-speler Faf du Plessis verloof is.
Die paar het op 10 Desember verloof geraak. Hulle het vir twee dae weggebreek na Timamoon, ’n romantiese plek naby die Kruger Wildtuin. Die foto van haar nagereg waarop geskryf is: “Marry me?” het in baie koerante verskyn.
Wat egter minder bekend is, is hoe dié twee destyds ontmoet het. Noordwes-Beeld het Visser, ’n oud-Sannieshoffer, tydens ’n telefoniese onderhoud (sy is in die Kaap vir die tweede toets teen Pakistan wat op Valentynsdag begin) oor dié kennismaking uitgevra.
“Ek het Pretoria toe gegaan om te gaan studeer. Ek is reeds vroeg in die jaar soontoe en daar was omtrent geen ander studente nie. Ek het reg agter Tukkies se krieketvelde gebly en kon hoor hoe hulle oefen.
“Waar ek gebly het was nog een student, ook ’n krieketspeler. Ek het niemand geken nie en hy het gesê ek moet kom kyk hoe hulle speel.”
Toe sy een oggend wakker word en die balle teen die kolwe hoor klap, het sy besluit om te gaan kyk wat daar aangaan.
“Toe ek daar kom, was die wedstryd amper klaar. Ek was die enigste toeskouer!”
Die Tukkies-krieketspelers het haar nader geroep om te kom groet. “Ek was baie skaam, ek kom van die platteland af!”
Sy het wel nader gestap en met hulle begin praat. “Faf het gewag om te gaan kolf en het rondgetrippel soos hy nou nog maak, hy kan nie stilsit nie.”
Sy blou oë het haar dadelik opgeval. “Ek het gesien hy kyk vir my, maar ek was baie skaam. Toe hy met my kom praat het ek weggeloop. Om een of ander rede het ek gedink hy is Engels en ek het met hom Engels gepraat! Ek was so skaam dat ek nie kon gesels nie.”
Toe sy loop, het hy haar kontakbesonderhede gevra en die aand het sy saam met hom in ’n groep uitgegaan. Die datum was 4 Februarie.
Dit het ’n paar maande geneem voordat sy vir haar sportmal pa en broer gesê het hulle gaan uit. “Ek het altyd gesê ek wil níks met sportmanne uit te waai hê nie. Elke Desembermaand kyk hulle net krieket, maar Faf is heeltemal anders as ander ouens, ek het nog nooit iemand soos hy ontmoet nie.”
Wat sy die meeste van hom waardeer is sy skerp en intelligente humorsin. Hy is ook baie nederig.
Visser sê hy sê altyd hy waardeer haar waardes “ek is mos ’n plattelandse meisie” en die feit dat hy haar onvoorwaardelik kan vertrou. “Hy sê hy weet al is hy lang tye weg van die huis kan hy my vertrou.”
Hulle is reeds besig met die reëlings vir hul troue op 23 November in die Kaap. Omdat hy van April af net enkele weke by die huis sal wees, behartig sy alles. “Alles gebeur nou gelyk. Ons soek ook huis in die Kaap.
“Faf is baie oplettend en kyk na goed soos servette en blomme, maar gelukkig ken ek teen dié tyd al sy smaak.”
Die twee kan geen spesiale planne vir Valentynsdag maak nie, want die Proteas se tweede toets teen Pakistan begin op Nuweland. Dit pla Visser glad nie. “Ons het al ongelooflike goed saam gedoen.
“Ek het lankal geleer ons leef volgens ’n ander kalender: Naweke speel hulle krieket en in die week breek ons weg.”
Terug by die verlowing, sê sy het geweet dit kom. Hulle het in ’n stadium by ’n juwelierswinkel verbygeloop en sy het vir hom iets daar gewys. Hy het toe haar vingergrootte laat neem. “Ek het verwag dit sou teen die einde van die jaar wees.”
Toe sy hoor hulle gaan weg, het sy probeer sien of hy gespanne is, maar hy was baie kalm. “Hy het dit goed weggesteek.”
So goed dat sy dié aand niks vermoed het nie, nie eers die kerse en spyskaarte wat spesiaal vir hulle gemaak is het haar snuf in die neus laat kry nie. “Ons het baie gesels, ook oor toe ons ontmoet het, iets waaroor ons maar min praat.”
Die sjef het die nagereg gebring, en sy was so besig om dit te bewonder dat sy nie eers gesien het wat op die bord geskryf was nie. “Ek het gesien daar is iemand met ’n kamera en ek het gewonder wat maak sy daar. Faf moes vir my sê ek moet lees. Hy het toe op sy knieë gegaan met die ring.”
Pla my glad nie
Onder geen omstandighede